Krav til plandata ved innsending av reguleringsplanforslag

# Digitalt krav

Nesodden kommune krever at alle planforslag konstrueres og leveres i digital form før planforslaget tas opp til førstegangsbehandling (med hjemmel i forskrift til plan- og bygningslovens § 7).

Planene skal leveres som en PDF-fil og på SOSI format i gjeldende SOSI-versjon. Ved regulering i flere vertikale nivåer skal alle plannivåer leveres på separate filer.

Reguleringsplanen skal utarbeides etter kart- og planforskriften som trådte i kraft 1.juli 2009. Planfremstillingen skal følge nasjonal produktspesifikasjon for arealplan. Regjeringen har utarbeidet en egen side med [veiledning om plan- og bygningsloven med forskrifter](https://www.regjeringen.no/no/dokumenter/reguleringsplanveileder/id2609532/).

Leveranser som ikke tilfredsstiller kravene, vil bli returnert forslagsstiller. Fristen på 12 uker, jf. plan- og bygningsloven § 12-11, løper ikke før det er levert et datasett som tilfredsstiller kravene fullt ut.

# Krav til grunnlagsdata

Planen skal være kartfestet i Euref89 -UTM sone 32, med høyder referert til NN2000. Utlevert kartgrunnlag skal ikke være eldre enn 6 måneder ved innsending av planforslaget. Kartgrunnlaget skal ikke endres. Kartgrunnlaget skal ikke være en del av planforslaget i SOSI- filen.

# Krav til plankonstruksjon

Plankartet skal kun fremstilles med de arealformål, hensynssoner, tekster, linje- og punktsymboler som gir rettsvirkning.

Planen skal konstrueres matematisk korrekt etter geometriske prinsipper. All geometri skal konstrueres i henhold til del 1 i «[Nasjonal produktspesifikasjon for arealplan og digitalt](https://www.regjeringen.no/globalassets/upload/md/vedlegg/planlegging/geografisk20informasjon/plan_prodspek_del1_arealplan_ver20120712.pdf) [planregister».](https://www.regjeringen.no/no/tema/plan-bygg-og-eiendom/plan--og-bygningsloven/plan/veiledning-om-planlegging/plankartsiden/npad/id2361191/)

Koder og regler for presentasjon (tegnregler) for arealformål, hensynssoner, andre juridiske flater, linjer og punkter finnes i del 2 i «[Nasjonal produktspesifikasjon for arealplan og digiltalt planregister](https://www.regjeringen.no/contentassets/8a9cc8f0885d4f5cb9f32d1f7e3f385e/master_plan_prodspek_del2_tegneregler_august2019.pdf)»

Der det er ment å følge tilstøtende planers formålsgrenser, må grensene være identiske.

Dersom det er ment at formålsgrensen skal følge eiendomsgrensen, må gjeldende eiendomsgrense benyttes. Uklare eiendomsgrenser bør avklares gjennom oppmålingsforretning.

Det skal ikke forekomme objekter utenfor plangrensen.

Ved bruk av feltnavn er det ikke nødvendig å nummerere de enkelte delfeltene dersom det ikke er knyttet forskjellige bestemmelser til disse.

**Viktig ved konstruksjon av vei:**

* Nesodden kommunes kommuneplan må brukes ved konstruksjon av kommunale veier. For andre veier skal Statens vegvesens veinormal følges.
* Senterlinje vei og gang/sykkelvei skal være med.
* Vei skal ha riktig bredde i hele veiens lengde, og være målsatt.
* Veiavgrensningen skal være parallell med senterlinjen hvor kurver konstrueres med radius slik at overganger rettlinjekurve eller kurve/kontrakurve er i tangeringspunktene.
* Avkjørselspil skal være med.
* Siktlinjer i veikryss skal være med.
* Stenging av avkjørsel skal være med.
* Veidetaljer (som fortau, kjørekant, grøft etc.) bør ikke ha eget formål, men skal være med som en del av veiformålet.
* Byggegrense mot vei skal vises.

# Krav til SOSI-filen

SOSI-filen skal tilfredsstille kravene i [Del 3. Spesifikasjon for SOSI Reguleringsplanforslag.](https://www.regjeringen.no/globalassets/upload/md/vedlegg/planlegging/geografisk-informasjon/sosi_prodspek_del3_3_sosi_reguleringsplanforslag_45_ver20120417.pdf)

Alle obligatoriske egenskaper skal være med. Nasjonal arealplan-id skal påføres dersom det er tildelt.

Eierform skal alltid oppgis.

Opsjonelle egenskaper må registreres i SOSI-filen dersom de er fastsatt i bestemmelsene eller skal være en del av planens innhold.

Alle byggeområder skal påføres grad av utnytting og høydebegrensning.

Dersom det er angitt kotehøyder, skal det spesifiseres om det er for møne eller gesims. Planavgrensningen skal være identisk med ytre formålsgrense.

Det skal ikke være dobbel geometri eller doble punkter.

Dersom to linjer med ulik objekttype skal følge hverandre, skal den ene linjen være en kopi av den andre.

Linjestykker med like egenskaper skal henge sammen.

# Krav til PDF-fil

En fil i PDF-format av planen med tegnforklaring i riktig målestokk skal følge med.

Plankart bør tegnes opp i målestokk 1:1000 og dekke hele planens utbredelse. Papirstørrelse bør være A3-A0.

Kartet skal orienteres mot nord-sør og ikke roteres, skaleres og/eller origo forskyves.

Kartet skal ha nordpil, ekvidistanse 1 m og rutenett med koordinater.